**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**3.α**. Για την απάντηση στο ερώτημα οι μαθητές/-τριες αναμένεται να αξιοποιήσουν τις κατάλληλες πληροφορίες του κειμένου:

* «[…]οι αυτοκρατορικοί τίτλοι [«αυτοκράτωρ» και «βασιλεύς των Ρωμαίων»] που ιδιοποιήθηκε ο Καρλομάγνος [με τη στέψη του στον Άγιο Πέτρο της Ρώμης, τα Χριστούγεννα του 800] με τις ευλογίες του πάπα[…]»

Από την ιστορική αφήγηση του σχολικού βιβλίου [Κεφάλαιο 1, 8. Το Φραγκικό Κράτος υπό τις δυναστείες των Μεροβιγγείων και των Καρολιδών, γ. Το πρόβλημα των δύο αυτοκρατοριών] μπορεί να αξιοποιηθεί η αναφορά:

* «Την ημέρα των Χριστουγέννων του έτους … υπό τις επευφημίες του λαού και του κλήρου».

Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να αναδεικνύει το πολιτικό περιεχόμενο της στέψης του Καρλομάγνου στον Άγιο Πέτρο της Ρώμης τα Χριστούγεννα του 800.

Θετικά μπορεί να εκτιμηθεί ενδεχόμενη κριτική συσχέτιση και σχολιασμός, εκ μέρους των μαθητών/-τριών, του τρόπου με τον οποίο επιμέρους παράγοντες όπως ο τόπος και ο χρόνος πραγματοποίησης της στέψης του Καρλομάγνου (στη Ρώμη και συγκεκριμένα στην εκκλησία του Αγίου Πέτρου-έδρα παπικού κράτους/ την ημέρα των Χριστουγέννων) και ιδιαίτερα το πρόσωπο από το οποίο διενεργείται η στέψη (πάπας), σε συνδυασμό με το περιεχόμενο των τίτλων που αποδίδονται («αυτοκράτωρ» και «βασιλεύς των Ρωμαίων») συνδέονται μεταξύ τους σηματοδοτώντας την πολιτική σπουδαιότητα του συγκεκριμένου γεγονότος: σε μία από τις πιο σημαντικές ημέρες της Χριστιανοσύνης, στη Ρώμη (σύνδεση με την αρχαία ρωμαϊκή παράδοση-σηματοδότηση διαδοχής της αυτοκρατορικής εξουσίας), ανακηρύσσεται από τον πάπα (αντιπρόσωπο του Θεού στη γη) ο Κάρολος ο Μέγας, ως «αυτοκράτωρ» και «βασιλεύς των Ρωμαίων», τίτλοι που μέχρι τη δεδομένη χρονική στιγμή έφερε μόνο ο βυζαντινός αυτοκράτορας.

**3.β.** Για την απάντηση στο ερώτημα οι μαθητές/-τριες αναμένεται να αξιοποιήσουν τις κατάλληλες πληροφορίες του κειμένου:

* «[…]οι αυτοκρατορικοί τίτλοι… προκάλεσαν βίαιες αντιδράσεις από την πλευρά της Κωνσταντινούπολης που δεν δίστασε καθόλου να κηρύξει τον πόλεμο κατά της Δύσης. Έναν πόλεμο που δεν υπήρξε μόνο διπλωματικός.»
* «Η χριστιανική Δύση και η χριστιανική Ανατολή, για λόγους πολιτικού γοήτρου, μπαίνουν σε μία περίοδο αμοιβαίας δυσπιστίας... δηλαδή για την πρωτοκαθεδρία.»

Από την ιστορική αφήγηση του σχολικού βιβλίου [Κεφάλαιο 1, 8. Το Φραγκικό Κράτος υπό τις δυναστείες των Μεροβιγγείων και των Καρολιδών, γ. Το πρόβλημα των δύο αυτοκρατοριών] και [Κεφάλαιο 2. 1. Προοίμιο της ακμής του Βυζαντινού Κράτους, β. Ο ανταγωνισμός μεταξύ των δύο Εκκλησιών και το Πρώτο Σχίσμα] μπορεί να γίνει σύνδεση με τις αντίστοιχες αναφορές:

* «Γι αυτό τον λόγο η στέψη θεωρήθηκε ως σκάνδαλο… σε δύο αντίπαλους κόσμους»
* «Με τη συμπαράσταση του αυτοκράτορα … και ο πάπας Νικόλαος αναθεματίστηκε (Πρώτο Σχίσμα)»

Μέσα από τη συνδυαστική προσέγγιση πηγής και της ιστορικής αφήγησης αναμένεται να δομηθεί ένα συνθετικό κείμενο που να παρουσιάζει τις συνέπειες, τις οποίες προκάλεσε το γεγονός της στέψης του Καρλομάγνου τα Χριστούγεννα του 800 στις σχέσεις ανάμεσα στη χριστιανική Δύση και τη χριστιανική Ανατολή.